[pic] | COMISIA COMUNITĂŢILOR EUROPENE |

Bruxelles, 20.5.2009

COM(2009) 231 final

RAPORTUL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

RAPORTUL ANUAL SAPARD – ANUL 2007 {SEC(2009) 660}

RAPORTUL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

RAPORTUL ANUAL SAPARD – ANUL 2007

1. Introducere

Începând cu anul 2000, UE și-a consolidat sprijinul de preaderare pentru dezvoltarea rurală a zece țări candidate din Europa centrală și de est prin crearea Sapard, Programul Special de Aderare pentru Agricultură și Dezvoltare Rurală. Pentru implementarea acestuia a fost aleasă o abordare unică: autoritățile naționale din țările candidate și-au asumat întreaga responsabilitate printr-o „gestionare descentralizată” în întregime, permițând astfel realizarea programului Sapard. Un obiectiv este implementarea a numeroase microproiecte de dezvoltare rurală, celălalt obiectiv fiind crearea unor structuri capabile să aplice acquis-ul comunitar după aderare. Informații detaliate privind implementarea Sapard pot fi găsite în rapoartele anuale precedente publicate pe site-ul Comisiei Europene http://ec.europa.eu/agriculture/external/enlarge/publi/index/en.htm.

Raportul acoperă atât anul 2006, cât și anul 2007, ca urmare a activităților limitate din cadrul Sapard mai ales în 2006, a încheierii programelor celor opt noi state membre și a problemelor întâmpinate în implementarea Sapard în Bulgaria (BG) și în România (RO), începută în 2007. Implementarea în BG și RO va fi abordată mai detaliat în raportul anual Sapard 2008, aflat în curs de elaborare.

La 1.5.2004, opt țări Sapard au aderat la UE. În decursul anului 2004, acestea au încetat contractarea de noi proiecte în cadrul programelor lor Sapard și au trecut la contractarea în cadrul programelor postaderare. Plățile către beneficiarii finali în cadrul programelor lor Sapard s-au încheiat spre sfârșitul anului 2006, deoarece la 31.12.2006 a expirat termenul limită pentru deblocare stabilit în ultimele acorduri anuale de finanțare.

La 1.1.2007, BG și RO au aderat la UE și au încetat contractările cu beneficiarii finali în cadrul Sapard la 31.10.2007 și, respectiv, 31.7.2007.

Programul Croației (HR) a fost aprobat printr-o decizie a Comisiei la 8.2.2006. Prin decizia Comisiei privind delegarea atribuțiilor de gestionare din 29.9.2006, HR a devenit eligibilă pentru primirea fondurilor Sapard.

2. Implementarea și gestionarea programului

În raportul privind anul 2005 a fost evaluat gradul de îndeplinire a obiectivelor în cele 8 noi state membre care au încheiat contractarea. Acest raport conține o analiză similară, în urma încheierii contractării în BG și RO.

2.1 Rezultatele generale ale implementării [1]

În perioada 2000-2006, în cadrul Sapard, un total de 2 963,7 milioane EUR a fost alocat țărilor beneficiare, din care 1 334,2 milioane EUR au fost alocate celor opt state membre care au aderat la UE în 2004 [2], iar 1 629,5 milioane EUR au fost alocate BG, RO și HR. În această perioadă, Comisia a plătit efectiv un total de 2 016,8 milioane EUR[3], reprezentând 95,3% din suma totală alocată celor opt noi state membre și 45,7% din suma alocată BG, RO și HR. La sfârșitul anului 2007, suma totală plătită a crescut la 2 301,9 milioane EUR, iar procentele au crescut la 96,5% și, respectiv, 62,3%.

În toate cele opt state membre care au aderat la UE în 2004, suma contractată în cadrul Sapard cu beneficiarii finali a depășit cu mult 100% din fondurile disponibile în cadrul Sapard. Cheltuielile declarate au ajuns la 100% din fondurile disponibile, cu excepția LV, unde suma cheltuielilor UE eligibile declarate în final în euro a fost de doar 88% din fondurile alocate programului. Numărul proiectelor contractate a depășit 34 000, reprezentând 1 448 milioane EUR contribuții comunitare. În conformitate cu reglementările privind tranziția de la Sapard la dezvoltarea rurală, angajamentele multianuale restante în cadrul Sapard intră sub incidența dispozițiilor programelor de dezvoltare rurală ale statelor membre pentru perioada 2007-2013.

Până la sfârșitul anului 2006, Comisia primise cereri de plată finale de la opt state membre, eligibile pentru sprijin în cadrul Sapard. În ceea ce privește CZ, plata finală a fost executată, iar programul Sapard era închis deja la sfârșitul anului 2006. Programele din EE, HU, SK și SI au fost închise în 2007. Programele din PL, LT, și LV urmau să fie închise în 2008.

Progresele realizate în 2006 și 2007, măsurate pe baza plăților efectuate de Comisie către BG, RO și HR, au fost mai lente, mai ales în 2006. Plățile către RO s-au accelerat în 2007, în timp ce în BG progresele înregistrate au fost sub medie, iar plățile către HR au început în 2007. Totalul plăților executate de la început, măsurat ca procent din fondurile disponibile pentru cele trei țări la sfârșitul anilor 2005, 2006 și 2007 a fost de 41%, 46% și, respectiv, 62%.

Până la sfârșitul anului 2006, RO contractase peste 4 200 de proiecte în valoare de peste 988 milioane EUR contribuții comunitare. În aceeași perioadă, BG contractase peste 2 500 de proiecte, implicând 421 milioane EUR fonduri UE. După încheierea contractării, la sfârșitul anului 2007, RO contractase aproape 4 600 de proiecte cu o valoare de 1 114 milioane EUR contribuții comunitare Sapard. Cifrele corespunzătoare pentru BG au fost de peste 3 100 de proiecte și, respectiv, 456 milioane EUR.

Programul Sapard al HR a fost adoptat în februarie 2006, iar decizia privind delegarea atribuțiilor de gestionare a fost adoptată de Comisie în septembrie 2006. Suma de 25 milioane EUR a fost angajată pentru program pe baza unui singur Acord anual de finanțare (AFA) pentru anul 2006 și a fost alocată măsurilor „Investiții în exploatațiile agricole” și „Prelucrarea și comercializarea produselor agricole și piscicole”. Un prim avans a fost plătit în aprilie 2007, iar prima cerere de plată a fost prezentată Comisiei pentru al doilea trimestru al anului 2007. La sfârșitul anului 2007, beneficiarilor finali le-a fost plătită suma de 0,9 milioane EUR din fonduri UE. În octombrie 2007, printr-o decizie a Comisiei, au fost adoptate modificări ale programului, referitoare mai ales la criteriile de eligibilitate.

Suma totală plătită din fonduri publice beneficiarilor finali, declarată în cadrul programului Sapard la sfârșitul anului 2007, este de 3 113 milioane EUR (2 722 milioane EUR la sfârșitul anului 2006), din care contribuția Comunității se ridică la 2 333 milioane EUR (2 038 milioane EUR la sfârșitul anului 2006). Deoarece o mare parte a investiției realizate în cadrul programului Sapard este reprezentată de investiții generatoare de venituri, care sunt sprijinite în proporție de până la 50% din surse publice, impactul direct total al sprijinului Comunității în cadrul instrumentului Sapard, inclusiv finanțarea privată, se ridică, așadar, la o sumă totală aproximativă de 5 683 milioane EUR (4 988 milioane EUR la sfârșitul anului 2006) în investiții și servicii furnizate. Prin urmare, fiecare euro oferit de Comunitate în cadrul Sapard are drept rezultat o investiție de 2,40 EUR. Acest factor multiplicator a fost constant în ultimii trei ani.

3. Evaluarea îndeplinirii obiectivelor [4]

ODATă CE CONTRACTAREA PROIECTELOR CU BENEFICIARII FINALI ÎN CADRUL SAPARD S-A ÎNCHEIAT ÎN BG șI RO, ESTE POSIBILă EVALUAREA IMPACTULUI TOTAL AL PROGRAMELOR ACESTOR țăRI.

Evaluarea se concentrează asupra rezultatelor implementării, comparate cu obiectivele Sapard. Se evaluează stadiul implementării măsurilor dedicate investițiilor în exploatațiile agricole și în industria alimentară, care contribuie în mod deosebit la îndeplinirea standardelor UE. Sunt evaluate, de asemenea, măsurile dedicate investițiilor în diversificarea activităților economice, în infrastructura rurală și, în cazul BG, în renovarea și dezvoltarea satelor. Aceste măsuri contribuie mai ales la dezvoltarea economică durabilă și la crearea locurilor de muncă în zonele rurale reprezentând 99% și, respectiv, 92%, din totalul alocărilor în cadrul Sapard pentru BG și RO[5].

Anexa G la prezentul raport conține informații detaliate și cifre privind implementarea măsurilor programelor Sapard în Bulgaria, România și Croația, în raport cu alocările și obiectivele lor.

O evaluare orizontală va fi efectuată în cadrul evaluării ex-post a celor opt programe deja închise.

4. Implementarea și gestionarea programului

4.1 Monitorizarea implementării programului

În 2006 au fost semnate Acordurile anuale de finanțare pentru 2006 cu BG, RO și HR. AFA 2006 semnat cu RO prevede prelungirea, până la 31 decembrie 2007, a termenului pentru dezangajarea automată („regula n+3”) pentru AFA 2003.

În 2006 și 2007, Comisia Europeană a continuat să conlucreze îndeaproape cu țările beneficiare în vederea monitorizării și evaluării. Pe lângă activitățile de monitorizare în curs, au fost organizate douăsprezece întâlniri ale comitetelor de monitorizare în 2006 și opt întâlniri în 2007.

În 2006 au fost adoptate șase decizii ale Comisiei de modificare a programelor Bulgariei și României[6], câte trei pentru fiecare țară. În cazul a două dintre cele trei decizii ale Comisiei adoptate pentru RO, scopul principal a fost acela de a permite autorităților RO să aplice prevederile speciale pentru dezastre naturale excepționale, contribuind astfel la acordarea unor ajutoare de urgență zonelor rurale din RO afectate de inundații (prima decizie permițând aplicarea unor astfel de prevederi, iar a doua decizie permițând prelungirea termenului limită pentru aplicarea acestora). În cazul celor trei modificări adoptate pentru BG (și al ultimei modificări pentru RO), obiectivele principale au fost mai ales acelea de a adapta mai bine programele acestor țări la nevoile legate de pregătirea pentru aderare și de a îmbunătăți capacitatea lor de absorbție. În 2007 nu au fost adoptate decizii ale Comisiei de modificare a programelor Bulgariei și României.

4.2 Regulamente

La 11.7.2006, Comisia a adoptat Regulamentul (CE) nr. 1052/2006 de modificare a Regulamentului (CE) nr. 2222/2000 al Comisiei de stabilire a normelor financiare pentru aplicarea programului Sapard. Această modificare urmărește să reducă la minimum consecințele dezastrelor naturale excepționale din BG și RO și riscul anulării creditelor. Modificarea prevede prelungirea termenului pentru dezangajarea automată („regula n+3”) pentru acordurile anuale de finanțare pentru 2003 și 2004 până la 31 decembrie 2006, respectiv 2007, pentru aceste țări.

Regulamentul (CE) nr. 248/2007 al Comisiei, care se referă în mod specific la tranziția Bulgariei și României de la programul Sapard la programele de dezvoltare rurală, în calitate de state membre, și la continuarea aplicării acordurilor de finanțare anuale și a acordurilor de finanțare multianuale (MAFA) în cadrul programului Sapard, a fost elaborat în 2006 și adoptat în martie 2007.

4.3 Actualizare privind evaluările intermediare

În conformitate cu MAFA, evaluările intermediare ar trebui actualizate dacă și de câte ori este cazul. Ca urmare, s-a decis efectuarea unor astfel de actualizări pentru BG și RO până la 31.12.2005. RO a transmis Comisiei Europene versiunea finală a raportului în mai 2006. Procedura s-a încheiat în noiembrie 2006. BG a prezentat raportul în martie 2007. Procedura s-a încheiat în ianuarie 2008.

5. Activități legate de delegarea atribuțiilor de gestionare, audit și controale

5.1 Actualizare privind delegarea atribuțiilor de gestionare a ajutoarelor și misiunile de monitorizare [7]

Comisia notifică țărilor candidate delegarea atribuțiilor de gestionare a ajutoarelor Sapard. În 2006, în HR a fost efectuată o misiune de audit privind delegarea atribuțiilor de gestionare în contextul acreditărilor, acoperind două măsuri. Decizia Comisiei a fost publicată la 29 septembrie 2006. În ceea ce privește „al treilea val” de acreditări, încă două decizii ale Comisiei au fost publicate în 2006, la 22 aprilie pentru RO și la 29 septembrie pentru BG. În 2007 nu au fost desfășurate misiuni de audit privind delegarea atribuțiilor de gestionare și nu au fost publicate decizii în acest sens.

În conformitate cu dispozițiile și condițiile Regulamentului (CE) nr. 2222/2000, în mai și octombrie 2007 în HR au fost desfășurate două misiuni de monitorizare a conformității. Aparent, au existat deficiențe grave în cazul anumitor criterii de acreditare. Prin urmare, autorităților croate li s-a cerut să elaboreze un plan pentru remedierea deficiențelor și să informeze Comisia privind implementarea acestui plan înainte de sfârșitul anului 2007. Progresul a fost monitorizat cu regularitate, iar în ianuarie 2008 a fost desfășurată o misiune de monitorizare în HR, în urma căreia serviciile Comisiei au observat că majoritatea acțiunilor au fost puse în practică în mod adecvat. Totuși, mai existau câteva carențe care urmau a fi corectate.

5.2 Decizii de închidere a conturilor

La 29.9.2006, Comisia a adoptat o decizie privind închiderea conturilor din 2005 a nouă țări Sapard. Cheltuiala declarată de RO în 2005 nu a fost propusă pentru închidere în cadrul deciziei menționate, în așteptarea rezultatelor unor verificări suplimentare.

De asemenea, conturile Bulgariei, Poloniei și României pentru exercițiul financiar 2003, disociate în 2004, au fost supuse unor verificări suplimentare în 2005, iar la 17.2.2006 Comisia a adoptat decizia de închidere a acestor trei conturi.

La 28.9.2007, Comisia a adoptat o decizie privind închiderea conturilor din 2006 ale tuturor țărilor Sapard, cu excepția CZ, țară în care programul a fost închis în 2006. De asemenea, la 10.12.2007, Comisia a adoptat o a doua decizie de închidere, referitoare la cheltuielile efectuate în cadrul Sapard pentru EE, HU, LV, LT, PL, SK și SI în perioada 2000-2006 și de stabilire a soldului final care trebuie plătit sau recuperat.

Aceste decizii nu aduc atingere deciziilor care ar putea fi adoptate ulterior pentru a exclude de la finanțarea comunitară cheltuielile care nu au fost efectuate în conformitate cu normele comunitare.

5.3 Verificarea conformității

În 2006 au fost desfășurate cinci misiuni de verificare a conformității. Patru dintre acestea s-au concentrat asupra implementării măsurilor corective întreprinse în urma recomandărilor emise în cadrul primelor anchete desfășurate în 2003 și 2004 (SK, SI, EE, LV). În 2007 au fost desfășurate două misiuni privind conformitatea, una în BG în martie și una în RO în septembrie, acoperind astfel aproape toate cheltuielile pentru 2007.

Mai mult decât atât, în 2007 au fost inițiate două audituri documentare pentru a ține cont de constatările organismelor de certificate pentru 2005 în legătură cu LT și SK.

Auditurile și auditorii s-au concentrat mai ales asupra unor acuzații specifice în contextul unor constatări ale OLAF, asupra respectării normelor privind achizițiile publice, asupra criteriilor de eligibilitate, asupra amplorii și a calității controalelor și asupra cerințelor specifice ale MAFA care au fost considerate ca prezentând un grad mai mare de risc în privința principiilor bunei gestiuni financiare și, în special, ale economiei și randamentului, asupra cheltuielilor neeligibile, asupra schimbărilor unor membri esențiali ai personalului și asupra controalelor ex-post . În BG, auditul s-a concentrat, de asemenea, asupra procedurilor pe perioadă limitată pentru măsurile private, introduse de autoritățile bulgare drept răspuns la necesitatea de a examina un număr mare de proiecte într-o situație în care timpul și resursele sunt limitate. Auditul s-a încheiat fără aplicarea unor corecții financiare.

În RO au fost efectuate un al treilea și un al patrulea audit, în 2006 și, respectiv, în 2007, ca urmare a constatărilor Curții de Conturi și ale Comisiei în cadrul misiunilor precedente și pentru a examina cheltuielile declarate până la momentul misiunii, mai ales în cadrul măsurii „Infrastructură rurală”. Procedurile de achiziții publice au fost îmbunătățite considerabil grație unor noi acte legislative. Au fost examinate câteva dosare de plăți selectate prin eșantionare, iar câțiva beneficiari finali au fost inspectați la fața locului.

Carențele depistate au fost notificate autorităților în cauză. Aplicarea unor eventuale corecții financiare cheltuielilor în cauză va fi evaluată la încheierea procedurilor de închidere a conturilor legate de anchetele actuale, în conformitate cu prevederile MAFA.

În conformitate cu articolul 12 alineatul (7) din secțiunea A din MAFA, prin decizia de verificare a conformității C(2006) 2405 din 22 iunie 2006, Comisia a exclus de la finanțarea comunitară suma de 531 333 EUR, corespunzătoare anumitor cheltuieli efectuate de PL în cadrul Sapard, din cauza plății unor sume neeligibile de TVA către anumiți beneficiari, cheltuieli declarate către Comisie în 2003 și 2004.

5.4 Activitatea desfășurată în relație cu Curtea de Conturi Europeană (CCE)

În cadrul DAS 2005, CCE a verificat modul în care Comisia a gestionat rapoartele de implementare anuale ale Sapard. În cadrul acestui exercițiu s-a acordat o atenție deosebită documentării modului în care Comisia a analizat rapoartele și respectării termenelor limită prevăzute de MAFA. Comentariile făcute au fost luate în considerare în mod corespunzător de serviciile Comisiei.

În cadrul raportului său anual din 2005, CCE a efectuat audituri în BG și RO asupra a cinci proiecte din fiecare țară și a aplicării lor.

În cadrul raportului său anual din 2006 privind Sapard, la nivelul Comisiei, auditul CCE a implicat o apreciere a sistemelor de supraveghere și control, inclusiv examinarea de către Comisie a rapoartelor organismelor de certificare și testarea operațiunilor pe un eșantion de șase plăți efectuate de Comisie. De asemenea, auditul CCE a cuprins testarea controalelor și a operațiunilor aferente unui număr de cinci proiecte din RO și unui eșantion suplimentar de cinci proiecte din LV, acoperind măsuri principale puse în aplicare la momentul auditului.

Serviciile Comisiei au analizat aceste rapoarte și răspunsurile țărilor în cauză și au acționat pentru rezolvarea unora dintre problemele ridicate în timpul auditurilor naționale din ambele țări. În urma acestei analize, Comisia a considerat că, exceptând, eventual, licitațiile publice din RO, nu au existat dovezi privind carențe sistemice grave în legătură cu Sapard. În urma sesizărilor auditurilor efectuate de DG Agricultură în 2008, deci după perioada de raportare cuprinsă în prezentul raport, s-a constatat că, probabil, autoritățile naționale nu au respectat întru totul cerințele instrumentului Sapard. Ambelor state membre li s-a cerut să elaboreze un plan de acțiune care să abordeze deficiențele la nivelul controalelor. Comisia va lua în considerare reluarea rambursării cheltuielilor în cauză în urma confirmării că planurile de acțiune au fost puse în aplicare în mod adecvat.

5.5 Notificarea neregulilor

5.5.1 Cazuri operaționale ale OLAF

În 2007, OLAF a devenit tot mai conștient și mai preocupat de posibilele nereguli, fraude și corupție legate de finanțarea SAPARD în Bulgaria și România, ceea ce a dus la deschiderea a 23 de cazuri.

5.5.2. Nereguli notificate Comisiei de statele membre[8]

Obligația de a raporta neregulile depistate este prevăzută la secțiunea F din Acordul multianual de finanțare semnat cu țările beneficiare. În 2007[9], OLAF a primit 145 de prime notificări (163 în 2006) și 582 de comunicări actualizate privind neregulile depistate în cadrul programului SAPARD (641 pentru toți anii). Numărul rapoartelor a scăzut cu 11% față de 2006. Acest lucru s-ar putea datora faptului că programul SAPARD a fost închis pentru 8 state membre ale UE. Deoarece pot fi efectuate verificări timp de cinci ani după efectuarea plăților finale către beneficiari, este probabilă constatarea unor noi nereguli în anii următori. Distribuția geografică a cazurilor s-a schimbat față de 2006. Cele mai numeroase rapoarte au venit din partea României, Bulgariei și Poloniei. A crescut vertiginos numărul cazurilor constatate în Bulgaria și a scăzut numărul cazurilor constatate în România și Polonia. 44% din neregulile constatate raportate se referă la România, 20% la Polonia și 12% la Bulgaria.

Calitatea rapoartelor crește treptat; totuși, majoritatea administrațiilor nu precizează dacă situațiile raportate sunt „nereguli” sau „suspiciuni de fraudă”[10]. Există câteva neconcordanțe între aspectele financiare ale rapoartelor, mai ales în ceea ce privește sumele comunitare afectate de neregulă, sumele neplătite din cauza constatării unor nereguli, sumele recuperate și cele care urmează a fi recuperate.

În 2007, cele mai frecvente metode de depistare par a fi „controlul administrativ sau financiar național”, „controlul la fața locului privind realizările”, „controlul documentelor”. Altfel spus, sunt utilizate cu eficacitate atât controalele ex-ante , cât și controalele ex-post . Cele mai frecvente tipuri de nereguli în 2007 au fost „neîndeplinirea angajamentelor asumate” (45% din cazuri, față de 13% în 2006), „nerespectarea altor reglementări/condiții contractuale” (19%, față de 12% în 2006) și „cheltuieli neeligibile” (16%, față de 27% în 2006). În 7% din cazuri apar nereguli privind „nerespectarea drepturilor legate de achizițiile publice”. Numărul cazurilor de cheltuieli neeligibile a scăzut de la 27% în 2006 la 16%. Schimbările legate de modul de funcționare reflectă tranziția la etapele următoare ale ciclului proiectului, respectiv de la selecție și contractare la implementare și controale ex-post . Tipurile de nereguli care reflectă în mod clar fraude, „documente justificative falsificate” și „certificate false/falsificate”, reprezintă 2% din cazurile raportate.

S-a înregistrat o creștere în ceea ce privește sumele afectate de nereguli raportate. În privința cazurilor din 2007, sumele afectate de nereguli au fost plătite, în cea mai mare parte, în mod nejustificat și trebuie recuperate de autoritățile naționale.

6. Dezvoltare viitoare

6.1 Instrument de asistență pentru preaderare (IPA)

Reforma politicilor în domeniul ajutorului extern propusă de Comisie în cadrul perspectivei financiare 2007-2013[11] a avut drept rezultat elaborarea unui nou și unic Instrument de asistență pentru preaderare (IPA), care înlocuiește cele cinci instrumente precedente, PHARE, ISPA, Sapard, CARDS și asistența pentru preaderare pentru Turcia (TR).

La 17.7.2006, Consiliul a adoptat Regulamentul (CE) nr. 1085/2006 de instituire a unui Instrument de asistență pentru preaderare (IPA). Regulamentul (CE) nr. 718/2007 de punere în aplicare a IPA a fost adoptat la 12.6.2007 și a fost comunicat tuturor țărilor candidate.

IPA sprijină țările candidate în cinci domenii (componente), unul dintre acestea fiind dezvoltarea rurală. Componenta IPA dedicată dezvoltării rurale (IPARD) ajută țările să se pregătească pentru implementarea acquis-ului comunitar al PAC și să se alinieze la structurile UE, oferind asistență financiară în cadrul programelor de dezvoltare rurală multianuale, cu condiția ca țările candidate să fi constituit instituțiile și capacitatea de gestionare necesare.

Au fost asumate angajamente bugetare pentru anul 2007 pentru cele trei programe IPARD care au fost aprobate pentru HR, Fosta Republică Iugoslavă a Macedoniei și TR.

Prin urmare, în 2006 și 2007 au fost desfășurate câteva misiuni de audit în scop de informare în țările candidate TR și Fosta Republică Iugoslavă a Macedoniei. Obiectivele acestor misiuni au fost de a oferi o imagine de ansamblu asupra pregătirilor pentru acreditarea componentei Instrumentului de asistență pentru preaderare dedicată dezvoltării rurale și de a evalua progresele realizate în instituirea sistemului de gestiune și control impus de Comisie. Deocamdată, în cazul ambelor țări, cea mai tangibilă realizare în cadrul implementării IPARD este elaborarea legii naționale de instituire a sistemului de gestionare și control al IPARD.

6.2 Cooperarea cu organizațiile internaționale

În ultimii ani, Comisia Europeană a dezvoltat tot mai mult cooperarea cu instituțiile financiare internaționale (IFI) în domeniul asistenței de preaderare pentru dezvoltare rurală. Rezultatul este o mai bună înțelegere a funcționării programului Sapard și a eventualelor oportunități de colaborare între IFI și serviciile Comisiei Europene în acest domeniu. Aceste activități continuă în cadrul componentei IPA dedicată dezvoltării rurale.

Au fost întreprinse acțiuni pentru o coordonare și o cooperare mai strânse cu Banca Mondială (BM) cu privire la implementarea instrumentului de coeziune al BM privind acquis-ul agricol pentru Croația (25,5 milioane EUR), creat pentru a constitui capacități în cadrul Ministerului Agriculturii croat și pentru a oferi sprijin în vederea instituirii unei agenții Sapard/IPARD și a elaborării măsurilor Sapard/IPARD. Cooperarea cu BM se referă și la elaborarea proiectului BM „Consolidarea agriculturii și aderarea” pentru Fosta Republică Iugoslavă a Macedoniei, aflat acum în curs de implementare.

În cadrul proiectului de implementare a reformei în agricultură, BM a sprijinit măsurile de tip IPARD în TR. Proiectul a oferit agricultorilor, întreprinderilor de prelucrare și organizațiilor și cooperativelor producătorilor o finanțare de 39,7 milioane EUR destinată investițiilor legate de producția agricolă sau prelucrare, cu scopul de a determina creșterea veniturilor în zonele rurale și de a ridica standardele sociale menținând resursele naturale. Deoarece a fost creat în așa fel încât să țină cont de cerințele Sapard/IPARD, cadrul de implementare a proiectului a stimulat, de asemenea, constituirea capacităților necesare implementării viitoare a IPARD. De asemenea, Comisia Europeană a avut contacte strânse și cu alți donatori internaționali, precum PNUD, pentru a coordona mai bine respectivele activități de dezvoltare rurală. Mai mult decât atât, Comisia Europeană este membră a grupului Est-Agri, o rețea de instituții agricole și de agri-business care funcționează în regiunea Europei centrale și de est sub coordonarea FAO.

[1] A se vedea anexele A.1 și A.2.

[2] Republica Cehă (CZ), Estonia (EE), Ungaria (HU), Letonia (LV), Lituania (LT), Polonia (PL), Slovacia (SK), Slovenia (SI).

[3] Plăți de prefinanțare și rambursare.

[4] Anexele B și C conțin o prezentare orizontală.

[5] Anexele C.4 și C.5.

[6] A se vedea anexa D.

[7] A se vedea anexa E.

[8] A se vedea anexa F.

[9] Date disponibile la 13.3.2008. Termenul limită pentru trimiterea notificărilor este sfârșitul lunii februarie, dar încă nu au fost primite datele din partea unor state membre. Unele cifre acoperă doar trei dintre trimestrele anului 2007.

[10] Articolul 3 alineatul (1) litera (e) din Regulamentul (CE) nr. 1681/94 al Comisiei astfel cum a fost modificat prin Regulamentul (CE) nr. 2035/2005.

[11] COM(2004) 101.